Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 433/23)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Cebolla de la Mancha«

EU-nr.: PGI-ES-02631 –– 7.9.2020

BOB ( ) BGB (X)

1. Betegnelse

»Cebolla de la Mancha«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Løg (løg af arten Allium cepa L.), typen »Recas«, der sælges i frisk og hel tilstand.

Den beskyttede geografiske betegnelse gælder kun for løg med et tørstofindhold på mellem 5 % og 10 %, en stykvægt på 165-1 000 g, en diameter på mellem 50 og 120 mm og et minimumssukkerindhold på 3,5 Brix (± 0,5 %).

Tørstofindholdet i »Cebolla de La Mancha« giver disse løg deres sprøde og kødfulde konsistens, mens minimumssukkerindholdet giver dem deres milde, let skarpe smag.

»Cebolla de la Mancha«-løg er kugleformede, idet der tolereres op til 10 % deformation i deres »polare« og »ækvatoriale« diameter.

Der skal være mindst to skæl eller hinder, som bestemmer den ydre farve af »Cebolla de la Mancha«-løget, og de skal være kobberfarvede eller mørk bronzefarvede. Løget skal være hvidt indeni.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

»Cebolla de La Mancha«-løg skal produceres i det geografiske område, der er beskrevet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringsvirksomhederne skal være udstyret med systemer, der gør det muligt at emballere løg, der er omfattet af den beskyttede geografiske betegnelse, på en sådan måde, at de holdes adskilt fra andre løg.

3.6. Særlige regler for mærkning af det produkt, som betegnelsen henviser til

Ud over den betegnelse, som produktet sælges under, skal etiketterne på løgene indeholde logoet for mærket »Cebolla de La Mancha« med påskriften »Indicación Geográfica Protegida« [beskyttet oprindelsesbetegnelse]. Dette logo skal gøres tilgængeligt for alle erhvervsdrivende, der anmoder om det, og som opfylder kravene i varespecifikationen. Etiketterne kan eventuelt omfatte det overensstemmelsesmærke, der er udstedt af produktcertificeringsorganet.

4. Kort angivelse af det geografiske områdes afgrænsning

Det område, hvor produkter med den beskyttede geografiske betegnelse produceres, svarer til kommunerne i følgende områder: Almansa, Centro, Hellín, Mancha og Manchuela (provinsen Albacete), Campo de Calatrava, Campos de Montiel og Mancha (provinsen Ciudad Real), Mancha Alta, Mancha Baja og Manchuela (provinsen Cuenca) og La Mancha, La Sagra, Talavera (kun kommunen Talavera) og Torrijos (provinsen Toledo).

5. Tilknytning til det geografiske område

Ansøgningen om registrering af »Cebolla de la Mancha« som BGB er baseret på de særlige kendetegn ved løg af typen »Recas«, dvs. kugleformede med et tørstofindhold på 5 %-10 %, mindst to ydre skæl eller hinder, der skal være kobberfarvede eller mørk bronzefarvede, hvide indeni, et minimumssukkerindhold på 3,5 Brix, en stykvægt på 165-1 000 g og en diameter på mellem 50 og 120 mm. Disse karakteristika sikres af det geografiske område, hvor de produceres, og den måde, hvorpå afgrøderne forvaltes.

5.1. Det geografiske områdes egenart

a) Terrænforhold

La Mancha modtager afstrømningsvand fra de omkringliggende bakker og bjergkæder, og denne landskabskonfiguration har ført til udvikling af frugtbare og velvandede sletter langs flodens bredder. Sammen med underjordiske vandreservoirer har dette gjort det muligt at udvikle løgdyrkning under ganske særlige jordbunds- og klimaforhold, hvilket har resulteret i de karakteristiske organoleptiske kendetegn ved løgenes sprøde, kødfulde konsistens og milde, let skarp smag.

b) Klima

Temperaturerne i Castilla-La Mancha er meget ekstreme på grund af den kontinentale påvirkning. Der er store forskelle (op til 18-20 grader) mellem nat- og dagtemperaturer.

Nedbørsmængden er meget lav med et gennemsnit på 392,83 mm/m 2 pr. år i det afgrænsede område for den beskyttede geografiske betegnelse med høje soleksponeringsniveauer (2 777 solskinstimer om året i gennemsnit) og evapotranspiration om sommeren. Desuden er den relative fugtighed lav (årsgennemsnit på 64 %), og vindcirkulation er næsten konstant med en gennemsnitlig vindhastighed på 216 km/dag (stigende til gennemsnitligt 344 km/dag på vejrstationen i Albacete).

c) Jordbundsforhold

Jordbunden har oftest en tekstur præget af ler eller sandblandet lerjord, som er meget gennemtrængelig og har et højt indhold af mineraler. B-horisonten er kalkholdig, og jordbunden er stenet, porøs og let at bearbejde. Jorden består af mindre end 20 % ler. Jordens pH-værdi er alkalisk med værdier på mellem 7,5 og 8,5. Indholdet af organisk materiale er generelt lavt, nemlig ca. 1,5 %. Løgene dyrkes på lavtliggende arealer i agerjord med lav frugtbarhed med en dybde på ca. 35-40 cm. Mængden af fosfor i jorden er normalt middel til utilstrækkelig, mens kalium, magnesium og calcium er let tilgængelige.

5.2. Produktets egenart

»Cebolla de la Mancha«-løg har følgende egenskaber:

Løg af typen »Recas«.

Kugleformede.

Et tørstofindhold på mellem 5 % og 10 %, som giver løgene deres sprøde og kødfulde konsistens.

Består af mindst to tørre skæl eller hinder, der skal være kobberfarvede eller mørk bronzefarvede.

Hvide indeni.

Et minimumssukkerindhold på 3,5 Brix, som giver løgene deres milde, let skarpe smag.

Stykvægt på 165-1 000 g

Diameter på 50-120 mm.

5.3. Sammenhængen mellem det geografiske område og produktets kvalitet eller egenskaber (for BOB) eller produktets bestemte egenskaber, omdømme eller andre kendetegn (for BGB)

Kombinationen af jordbunds- og klimaforholdene og dyrkningsmetoderne i produktionsområdet har ført til udvælgelsen af løgtypen »Recas«, som er perfekt tilpasset dette produktionsområde. Der er så stor efterspørgsel efter dette løg på grund af dets særlige egenskaber med hensyn til farve, størrelse, konsistens og smag, at Castilla-La Mancha er det største produktionsområde i Spanien og tegner sig for over halvdelen af den nationale løghøst.

Ud over »Recas«-sorternes genetiske sammensætning er skallens karakteristiske farve direkte knyttet til antallet af solskinstimer i området med et årligt gennemsnit på 2 777 solskinstimer, hvilket resulterer i mindst to ydre skæl eller hinder, som er kobberfarvede eller mørk bronzefarvede.

Forskellene mellem nat- og dagtemperaturer ligger på mellem 18 og 20 grader. De gennemsnitlige nattemperaturer i sommermånederne ligger under 20 °C, hvilket betyder, at løgplanterne forbruger mindre af deres reserver under respirationsprocessen om natten, og at nettofotosyntesen er højere. Dette gør, at løg af »Recas«-løgtypen, der dyrkes i det område, hvor den beskyttede geografiske betegnelse dyrkes, bliver større. Løgene er mellemstore til store, kugleformede med en diameter på mellem 50 og 120 mm og har en stykvægt på 165-1 000 g.

Tilgængeligheden af kalium, magnesium og calcium i jorden i produktionsområdet forklarer »Cebolla de la Mancha«-løgenes karakteristiske søde smag. Minimumssukkerindholdet på 3,5 Brix giver løgene deres milde, let skarpe smag.

Nedbørsmængden i området er meget lav, dvs. mellem 300 og 400 mm/år. Det store antal solskinstimer og det høje evapotranspirationsniveau om sommeren kombineret med de varme nætter og den lave relative fugtighed resulterer i et tørstofindhold på mellem 5 % og 10 %, hvilket giver løgene deres sprøde og fyldige konsistens.

Dyrkningsmetoderne sigter typisk mod en god lukning af løgenes hals, når de nærmer sig slutningen af dyrkningsprocessen (som er opnået, når antallet af solskinstimer og temperaturerne stadig er højt/høje, den relative fugtighed lav, vindcirkulationen næsten konstant og fordampningen høj). Kombineret med klimaforholdene i området, de lave temperaturer og den lave relative luftfugtighed i de måneder, hvor løgene opbevares, sikrer dette høj kvalitet i hele deres lange opbevaringstid.

Henvisning til offentliggørelsen af varespecifikationen

http://pagina.jccm.es/agricul/paginas/comercial-industrial/consejos_new/pliegos/PC_IGP_CEBOLLA_DE_LA_MANCHA-20191202.pdf

(1) EUT L 343 af 14.12.2012, s. 1.